Acord entre la CCMA i ADETCA per a la promoció de les activitats culturals relacionades amb les arts escèniques

**La Corporació Catalana de Mitjans Audiovisuals (CCMA) i l’Associació d’Empreses de Teatre de Catalunya (ADETCA) han signat un acord de col·laboració per difondre i promoure les activitats teatrals, entre les quals hi ha la gala “Catalunya aixeca el teló”, que dona el tret de sortida a la temporada teatral a Catalunya.**

Segons aquest acord, que té una durada de dos anys, els mitjans de la CCMA promouran i difondran les activitats relacionades amb l’ADETCA, és a dir, centrades en el món del teatre i les arts escèniques en general, com, per exemple, la gala “Catalunya aixeca el teló”.

L’Associació d’Empreses de Teatre de Catalunya (ADETCA) va néixer l’any 1992 amb l’objectiu de vetllar pel desenvolupament del teatre d’iniciativa privada en qualsevol de les seves manifestacions. Des d'aleshores treballa en la seva promoció i difusió sociocultural i es compromet a oferir a la societat una opció teatral plural, lliure i independent. En l’actualitat, ADETCA té associades 52 empreses dedicades a la producció, exhibició i distribució teatral.

Aquest acord s’emmarca en la missió de promoció i difusió de la cultura que té la CCMA, i en el seu compromís per garantir la cobertura dels grans esdeveniments culturals i dels festivals més rellevants del país, a través de la col·laboració amb les institucions que treballen per fomentar la cultura, l’educació, la creació i la innovació.

[ccma.cat](http://www.ccma.cat)

Sant Joan Despí, 20 de juny del 2019